जिन्दगीमा कुनै पनि कुरा सुनेकै भरमा विश्वास गर्दैनन् उनी । त्यसलाई पुष्टि गरेपछि मात्र विश्वस्त हुन्छन् । बाल्यकालदेखिको उनको यो बानी अहिलेसम्म यथावत् छ । बाल्यकालमा कसैले ‘यो आगो हो छोए पोल्छ’ भन्दा आफैँले छोएर औँलो पोलेपछि मात्र विश्वस्त हुन्थे उनी । भन्छन्, ‘सायद मेरो तर्कशीलताले हो कि या उत्कट जिज्ञासाले, कुनै पनि नौलो कुरालाई खोतली–खोतली जान्न खोज्ने चाहना थियो मेरो ।’
